ธปท.กำชับ5นาโนไฟแนนซ์ยึดเกณฑ์ห้ามทวงหนี้โหด
ธปท.เชิญผู้ประกอบการนาโนไฟแนนซ์ 5 ที่ได้รับอนุญาตให้ทำธุรกิจปล่อยกู้ชี้แจงหลักเกณฑ์ในการกำกับ ย้ำห้ามรับเงินฝากและทวงหนี้โหด
13 พ.ค. 2558

ธปท.เชิญผู้ประกอบการนาโนไฟแนนซ์ 5 ที่ได้รับอนุญาตให้ทำธุรกิจปล่อยกู้ชี้แจงหลักเกณฑ์ในการกำกับ ย้ำห้ามรับเงินฝากและทวงหนี้โหด
วันที่ 13 พ.ค.ที่ผ่านมาธนาคารแห่งประเทศไทย(ธปท.) ได้การจัดประชุมชี้แจงแนวทางการกำกับดูแลผู้ประกอบธุรกิจ สินเชื่อรายย่อยเพื่อการประกอบอาชีพภายใต้การกำกับหรือนาโนไฟแนนซ์ 5 ราย ได้แก่ 1.บริษัท เงินสดทันใจ 2.บริษัท ไทยเอซ แคปปิตอล  3.บริษัท แมคคาเล กรุ๊พ  4.บริษัท สหไพบูลย์ (2558) และ 5.บริษัท ไอร่า แอนด์ ไอฟุล  ที่ได้รับอนุญาตประกอบกกิจการจากกระทรวงการคลังแล้ว ให้รับทราบแนวปฏิบัติในการปล่อยกู้
นายรณดล นุ่มนนท์ ผู้ช่วยผู้ว่าการ สายกำกับสถาบันการเงิน ธปท. กล่าวว่า ได้เชิญผู้ประกอบธุรกิจทั้ง 5 รายมาเพื่อชี้แจงนโยบายและแนวทางการกำกับดูแล และซักซ้อมความเข้าใจในหลักเกณฑ์ที่ผู้ประกอบธุรกิจต้องถือปฏิบัติตลอดจนช่องทางในการติดต่อประสานงานกับธปท. ซึ่งผู้ประกอบการที่ได้ใบอนุญาตแล้วต้องดำเนินธุรกิจเริ่มการปล่อยกู้ภายใน 1 ปี ภายใต้ทุนจดทะเบียน 50 ล้านบาท และต้องดำรงอัตราส่วนหนี้สินรวมทั้งสิ้นต่อส่วนของผู้ถือหุ้นไม่เกิน 7 เท่า หรือ คิดเป็นวงเงินที่ปล่อยกู้ได้รวมทุนแล้วประมาณ 400 ล้านบาท ปล่อยกู้ต่อรายได้ไม่เกิน 1 แสนบาท คิดดอกเบี้ยรวมค่าธรรมเนียมต่างๆได้เกิน 36% ต่อปี และหากจะดำเนินการปล่อยกู้ต้องแจ้งธปท.ด้วย
อย่างไรก็ดี ห้ามผู้ประกอบธุรกิจปล่อยกู้นาโนไฟแนนซ์รับเงินฝากหรือจัดหาเงินทุนจากประชาชน เว้นแต่การออกตั๋วเงินและเสนอขายต่อผู้ลงทุนในวงจำกัด (Private Placement) และออกหุ้นกู้ตามพระราชบัญญัติหลักทรัพย์และตลาดหลักทรัพย์เท่านั้น ที่สำคัญผู้ประกอบธุรกิจต้องจำทำรายงานการปล่อยกู้ จำนวนราย วงเงินที่ปล่อยกู้ การผิดนัดชำระหนี้ หรือรายงานอื่นๆที่ธปท.ให้ธปท.และกระทรวงการคลังรับทราบภายในวันที่ 21 ของเดือนถัดไป นอกจากนี้ในการปล่อยกู้ต้องคำนึงถึงสิทธิของผู้บริโภค การติดตามทวงถามหนี้ที่เป็นธรรมห้ามทวงหนี้โหด
และในระยะต่อไป ธปท.อาจพิจารณาถึงความเหมาะสมในการขอความร่วมมือให้ผู้ประกอบธุรกิจเข้าเป็นสมาชิกบริษัทข้อมูลเครดิตแห่งชาติด้วย